Suzann Pettersen: - Sergio burde vite bedre
- Det er skuffende å lese om Sergio-showet. Han burde visst bedre, skriver Pettersen på sin Twitter-konto. Hun kaster seg dermed inn i debatten etter tirsdagens prisutdeling på europatouren tirsdag. Der sa Garcia følgende da han ble spurt om han ville invitere Woods på middag under US Open neste måned: - Vi vil få ham på besøk hver kveld. Vi vil servere stekt kylling. Uttalelsen vekket oppsikt. «Stekt kylling» (fried chicken) er i USA sett på som rasistisk når uttrykket blir brukt i omtale av afroamerikanere. Uttrykket gir assosiasjoner til slavetiden. Dagen etter la Garcia seg flat. - Jeg beklager hvis uttalelsene mine har såret noen. Jeg svarte på et spørsmål, som helt klart ble stilt til meg som en spøk, og jeg svarte med en tullete bemerkning. Men det jeg sa var på ingen måte ment rasistisk, sa Garcia i en uttalelse. Onsdag fulgte han opp med nok en gang å be Woods om pent vær. - Svaret jeg kom med var fullstendig idiotisk. Jeg vemmes, sier spanjolen, ifølge ESPN. Woods: - Sårende Men det er tydelig at superstjernen Woods ikke føler at unnskyldningen hjelper helt. - Kommentaren var ikke tullete, den var gal, sårende og fullstendig upassende, skriver golfspilleren på Twitter. Amerikaneren skriver videre at han håper og tror Garcia virkelig angrer på det han har sagt. - Players-turneringen ble avsluttet for nesten to uker siden og det er på høy tid å gå videre og snakke om golf, skriver Woods. Det er ikke første gang verdenseneren har blitt utsatt for en lignende slengbemerkning fra en spillerkollega. Da Woods vant sin første majorturnering i karrieren, The Masters, i 1997, hvor vinneren får bestemme menyen til en middag til seierherrens ære det påfølgende året, sa Fuzzy Zoeller: - Du gir ham et klapp på skulderen og sier gratulerer og ber ham om å nyte det. Så ber du ham om ikke å servere stekt kylling neste år. Forstått? Eller kokt kål eller hva pokker de serverer.Bråket mellom Garcia og Woods startet for alvor da et publikumsbrøl ødela et slag for førstnevnte i Players Championship 11. mai. Spanske Garcia skulle til å slå idet Woods dro opp en kølle fra bagen sin - til stor jubel fra tilskuerne. - Det var min tur, og plutselig begynte publikum å skrike. Det ødela for meg. Jeg prøver å respektere andre spillere og ikke gjøre noe som forstyrrer dem, sa Garcia ifølge NTB med klar adresse til Woods. - Funksjonærene sa til meg at han allerede hadde slått, så jeg valgte kølle og gjorde meg klar. Jeg hørte om hans kommentarer etterpå, og det var ikke veldig overraskende at han fant noe å klage på, svarte verdenseneren.
Suzann Pettersen (32) er skuffet over Sergio Garcia (33) etter utspillet som har skapt rasismekrangel med Tiger Woods (37).